ગંગાજીએ જાય અને નહાય નહિ તે મૂર્ખ કહેવાય. તેમ આ એક એક મંત્રની કથા ગંગાજી જેવી છે. બદ્રિકાશ્રમમાંથી સપ્તધારા વહે છે. અને શતાનંદ સ્વામીના મુખમાંથી ૧૦૮ ધારા વહે છે, એ ધારામાં આપણે બધાએ આત્માને સ્નાન કરાવવાનું છે, સમજણ પૂર્વક જો નિત્ય સ્નાન થાય તો જીવન ધન્ય બની જાય, અને જીવવાની મજા આવે, અને સદંતર સુખી થવાય. આલોકમાં પણ સુખી થાય અને પરલોકમાં પણ સુખી થાય, ક્ષમા છે તે સમર્થનું ભૂષણ છે, ક્ષમાવાળાને આ લોકમાં અને પરલોકમાં સુખ મળે છે. ક્ષમાવાળાને સન્માન મળે છે. ક્ષમાથી વેરઝેર નાશ પામી જાય છે. યજ્ઞવાન કરતાં ક્ષમાવાન ઊત્તમ છે, ક્ષમાને વશીકરણી વિદ્યા કહેવાય છે, દુઃખ નાશ કરવામાં ક્ષમા એ ખડગ છે.